text: [{"text_idx": "#000000", "text": "Ta\u00f0 gr\u00f8r um gangandi fo\u0301t i\u0301 f\u00f8royskum hondbo\u0301lti. Hetta s\u00e6st eitt nu\u0301 aftur i\u0301 leikaraflytingum til komandi kappingara\u0301r. Ni\u00f0ast s\u00e6rt tu\u0301 allar f\u00f8royingarnar, sum hava troka\u00f0 seg framat u\u0301tlendskum fel\u00f8gum i\u0301 summar."}, {"text_idx": "#000003", "text": "Tey no\u0301gvu skiftini vekja ans hja\u0301 fleiri hondbo\u0301ltsa\u0301huga\u00f0um i\u0301 heiminum. No\u0301gvir av ungu leikarunum vera ro\u0301stir a\u0301 sosialu mi\u00f0lunum, og F\u00f8royar eru blivnar heimskendar i\u0301 hondbo\u0301lti seinastu a\u0301rini."}, {"text_idx": "#000004", "text": "Vit hava spurt i\u0301tro\u0301ttarstjo\u0301ran i\u0301 Hondbo\u0301ltssambandi F\u00f8roya hvat ors\u00f8kin er til sto\u0301ru umr\u00f8\u00f0una og no\u0301gvu skiftini."}, {"text_idx": "#000005", "text": "\u2013 Ta\u00f0 er fyrst og fremst teir go\u0301\u00f0u leikararnir sum vekja ans. Ta\u00f0 er kvaliteturin sum ger av, um fel\u00f8g uttanlands eru a\u0301huga\u00f0i i\u0301 at fa\u0301a ein f\u00f8royskan leikara ella ikki, sigur Mark Lausen Marcher, i\u0301tro\u0301ttarstjo\u0301ri i\u0301 HSF."}, {"text_idx": "#000006", "text": "Hann leggur afturat, at onnur ting eisini sp\u00e6la ein leiklut."}, {"text_idx": "#000007", "text": "\u2013 Harafturat eru f\u00f8royskir leikarar ofta \"value for money\". Hetta vi\u0301stu no\u0301gvir av 96-a\u0301rganginum, ta\u0301 teir leita\u00f0u uttanlands eftir HM endasp\u00e6li\u00f0 i\u0301 2017, sigur hann."}, {"text_idx": "#000008", "text": "Grundarbei\u00f0i sum fel\u00f8gini i\u0301 F\u00f8royum gera, eigur at vera ro\u0301st no\u0301gv, heldur i\u0301tro\u0301ttarstjo\u0301rin. Ta\u00f0 er framhaldandi framgongd, sum er u\u0301rslit av mi\u00f0vi\u0301sum arbei\u00f0i."}, {"text_idx": "#000009", "text": "\u2013 Kvaliteturin i\u0301 fel\u00f8gunum ver\u00f0ur st\u00f8\u00f0ugt betri, og harafturat leggjast fleiri leikarar afturat. Ta\u00f0 sigur okkum at fel\u00f8gini eru go\u0301\u00f0 til at geva pla\u0301ss og bjo\u0301\u00f0a \u00f8llum teimum i\u00f0 vilja sp\u00e6la hondbo\u0301lt eitt gott tilbo\u00f0, sigur Marcher."}, {"text_idx": "#000011", "text": "Tey go\u0301\u00f0u fel\u00f8gini vilja hava go\u0301\u00f0ar leikarar. Men ta\u00f0 er ikki bert ta\u00f0 sum ger, at fel\u00f8gini vilja hava f\u00f8royingar. Ta\u00f0 er eitt nu\u0301 l\u00e6ttari at si\u0301ggja f\u00f8royskar dystir, vi\u00f0 stroymingart\u00e6nastuni Live.hsf.fo. Men fyrst og fremst eru ta\u00f0 f\u00f8rleikarnir sum avgera um fel\u00f8g vilja hava ein leikara."}, {"text_idx": "#000012", "text": "\u2013 Okkara leikarar eru ofta serliga go\u0301\u00f0ir i\u0301 duellsp\u00e6linum, sum no\u0301gv av fel\u00f8gunum i\u0301 Nor\u00f0urlondum eru a\u0301huga\u00f0i i\u0301, sigur Marcher."}, {"text_idx": "#000013", "text": "U\u0301rsltini hja\u0301 landsli\u00f0num sp\u00e6la eisini ein sto\u0301ran leiklut, ti\u0301 ta\u00f0 er har umbo\u00f0smenn sita og hyggja fyri fel\u00f8gini."}, {"text_idx": "#000014", "text": "\u2013 I\u0301 altjo\u0301\u00f0a hondbo\u0301lti er l\u00e6ttari hja\u0301 \u00f8\u00f0rum at meta um leikararnar, ti\u0301 har sp\u00e6la teir i\u0301mo\u0301ti mo\u0301tst\u00f8\u00f0u sum er l\u00e6tt at sammeta vi\u00f0, leggur hann afturat."}, {"text_idx": "#000015", "text": "Deildirnar her heima eru ein go\u0301\u00f0 arena"}, {"text_idx": "#000016", "text": "Ho\u0301ast endama\u0301li\u00f0 hja\u0301 no\u0301gvum leikarum, sum fara uttanlands, er at vinna s\u00e6r pla\u0301ss a\u0301 landsli\u00f0num, merkir ta\u00f0 ikki at f\u00f8royska deildin ikki er no\u0301g sterk."}, {"text_idx": "#000017", "text": "\u2013 Ta\u00f0 at no\u0301gvir leikarar fara uttanlands er sum so ikki naka\u00f0 ny\u0301tt. Serliga ta\u0301 ungir leikarar si\u0301ggja at ta\u00f0 eydnast, ger ta\u00f0 at leikarar i\u0301 F\u00f8royum vilja gera meira, og harvi\u00f0 styrkja deildina."}, {"text_idx": "#000018", "text": "\u2013 Vit skulu eisini minnast til, at n\u00e6stan allir leikarar a\u0301 landsli\u00f0unum hava sp\u00e6lt i\u0301 f\u00f8roysku deildini, sum fortelur okkum at ta\u00f0 er ein go\u0301\u00f0 menningardeild fyri no\u0301gvar leikarar. Ta\u00f0 er o\u0301gvuliga positivt, og sigur okkum at st\u00f8\u00f0i\u00f0 a\u0301 dagliga tilbo\u00f0num i\u0301 fel\u00f8gunum er gott. Ta\u00f0 endar eisini vi\u00f0 at styrkja landsli\u00f0ini, sigur Marcher."}, {"text_idx": "#000019", "text": "F\u00f8royameistararnir missa heili fimm av berandi leikarunum sum vunnu temum greipuna farna kappingara\u0301r. Felagi\u00f0, sum hevur fostra\u00f0 no\u0301gvar av ungu monnunum sum hava veri\u00f0 til endasp\u00f8l i\u0301 summar, sigur farv\u00e6l vi\u00f0 eitt nu\u0301 Paula Mittu\u0301n, bro\u0301\u00f0urin O\u0301la og Paula Jacobsen."}, {"text_idx": "#000020", "text": "Skifti\u00f0 hja\u0301 O\u0301la Mittu\u0301n til Savehof, er uttan iva ta\u00f0 st\u00f8rsta skifti\u00f0 i\u0301 a\u0301r, men ta\u00f0 eru a\u00f0rar flytingar sum kunnu vera minst li\u0301ka spennandi."}, {"text_idx": "#000022", "text": "\u2013 Hetta er ein sto\u0301r avbjo\u0301\u00f0ing hja\u0301 Paula, ikki bert i\u0301tro\u0301ttarliga. Vit vo\u0301na at skifti\u00f0 hja\u0301 Paula fer at lata eyguni hja\u0301 \u00f8\u00f0rum upp fyri at skifta til fel\u00f8g uttanfyri nor\u00f0urlond. Ta\u00f0 er sto\u0301rur munur a\u0301 sp\u00e6listi\u0301linum, og hondbo\u0301ltsmentanini, i\u0301 Fraklandi i\u0301 mun til Skandinavia, sigur hann."}, {"text_idx": "#000023", "text": "Harafturat fara vinstri vongurin, Janus Djurhuus og strikuleikarin, P\u00e6tur Mikkjalson eisini av landinum at royna eydnuna. P\u00e6tur Mikkjalson, sum sp\u00e6ldi umlei\u00f0 eitt ha\u0301lvt a\u0301r vi\u00f0 hoyvi\u0301kingum farna kappingara\u0301r, leitar enn eina fer\u00f0 u\u0301t um landoddarnar at finna eydnuna. Hesa fer\u00f0 i\u0301 Sv\u00f8ri\u0301ki vi\u00f0 felagnum AMO HK, sum sp\u00e6lir i\u0301 n\u00e6stbestu deildini i\u0301 Sv\u00f8ri\u0301ki."}, {"text_idx": "#000025", "text": "Heili ni\u0301ggju leikarar flyta hetta summari\u00f0 fra\u0301 einum felagi\u00f0 uttanlands til eitt anna\u00f0."}, {"text_idx": "#000026", "text": "Sum vit skilja a\u0301 Trok, er ta\u00f0 met. Eitt nu\u0301 kunnu nevnast Kjartan Johansen, sum flytir aftur til Norra, eftir eitt a\u0301r i\u0301 bestu svensku deildini, og Vilhelm Poulsen sum skiftir Fram i\u0301 I\u0301slandi u\u0301t vi\u00f0 Lemvig Thybor\u00f8n i\u0301 bestu donsku deildini. Hesir ba\u0301\u00f0ir hava kappast um pla\u0301ssi\u00f0 a\u0301 h\u00f8gra bakki a\u0301 landsli\u00f0num seinastu ti\u0301\u00f0ina."}, {"text_idx": "#000028", "text": "Landsli\u00f0svenjararnir hava eina st\u00f8rri uppga\u0301vu nu\u0301, enn fyri n\u00f8rkum a\u0301\u00f0rum si\u0301\u00f0an. Ta\u00f0 er ofta langt i\u0301millum landsli\u00f0ssavningarnar, og ti\u0301 kann ta\u00f0 ganga langt i\u0301millum at venjararnir si\u0301ggja leikararnir i\u0301 sp\u00e6li."}, {"text_idx": "#000029", "text": "\u2013 Ta\u00f0 er ein avbjo\u0301\u00f0ing. Ta\u00f0 er ein logistikkspurningur, ti\u0301 ta\u00f0 er sn\u00f8gt sagt o\u0301m\u00f8guligt at si\u0301ggja alt i\u0301 hallunum. Stroyming ger ta\u00f0 l\u00e6ttari, og harafturat eru ta\u00f0 f\u00e6rri dagar at leikararnir kunnu savnast, nu\u0301 ta\u0301 so no\u0301gvir sp\u00e6la uttanlands, sigur Mark Marcher."}, {"text_idx": "#000030", "text": "I\u0301slendingar vilja framvegis hava f\u00f8royingar"}]